把酒問月
作者：李白
朝代：唐

paragraphs: 青天有月來幾時，我今停杯一問之。
人攀明月不可得，月行却與人相隨。
皎如飛鏡臨丹闕，綠烟滅盡清輝發。
但見宵從海上來，寧知曉向雲間沒。
白兔擣藥秋復春，嫦娥孤棲與誰鄰。
今人不見古時月，今月曾經照古人。
古人今人若流水，共看明月皆如此。
唯願當歌對酒時，月光長照金樽裏。